Нұр-Сұлтанның үздік ұстаздарына 40 млн теңге табыс етілді
DATE: 17:54, 02 Қазан 2020 | GMT +5
TITLE: Нұр-Сұлтанның үздік ұстаздарына 40 млн теңге табыс етілді
URL: https://kaz.inform.kz/news/nur-sultannyn-uzdik-ustazdaryna-40-mln-tenge-tabys-etildi_a3701734/
META: DATE: 17:54, 02 Қазан 2020 | GMT +5
TOTAL WORDS: 233
AUTHOR(S):
TEXT: Қала әкімдігінен мәлім еткендей, алғаш рет қала басшысы атынан «Нұр-Сұлтан қаласының құрметті педагогы» медалінің иегерлеріне қосымша 833 мың теңгеден берілді. Барлығы педагогтарға 40 млн теңгеден астам қаражат табыс етілді. Сонымен бірге бірқатар оқу орнына 9 млн теңгеден әкім гранты ұсынылған. «Елбасы Нұрсұлтан Әбішұлы Назарбаевтың «Білімді ұрпақ« идеясына сәйкес мемлекет сапалы білімге ерекше көңіл бөледі. Елордада жыл сайын оқу орындарын салып жатырмыз. Биыл салынған мектептер саны өткен жылмен салыстырғанда екі есеге артық. Келесі жылы тағы сонша мектеп салынады. Оқу орындарын заманауи жабдықтармен жабдықтап, инновациялық технологияларды енгіземіз. Мемлекет басшысы «Педагог мәртебесі туралы« заңға қол қойды. Осы жылдың 1 қаңтарынан бастап педагогтардың жалақысы 25%, одан әрі 2024 жылға дейін тағы 25% өседі. Өткен жылы біз тұрғын үй сатып алу үшін әлеуметтік жәрдемақы түрінде 1 млн теңге көлеміндегі 275 сертификатты өтеусіз негізде бөлдік. Биыл да ұстаздарымызға тұрғын үй жағдайын жақсартуға көмектесеміз. Қазақстандық ипотекалық компаниямен бірлесіп 1 мың әлеуметтік пәтер береміз. Бұл пәтерлер мұғалімдерге, әлеуметтік қызметкерлерге, полиция қызметкерлеріне, дәрігерлерге, өрт сөндірушілерге, мәдениет және спорт қайраткерлеріне беріледі. Түлектерге де қолдау көрсетіледі. Мамандықты тегін оқуға 900-ге жуық грант бөлінді. Қабылданып жатқан шаралар жұмыс үшін неғұрлым қолайлы жағдай жасауға және балалардың сапалы білім алып, бәсекеге қабілетті болуына бағытталған. Сіздің қажырлы еңбегіңіз үшін алғыс айтамын!», - деді елорда әкімі Алтай Көлгінов. Елордалық педагогтарға «Халық алғысы», «Еңбек ардагері» медальдары, «Қазақстан Республикасының Білім беру ісінің құрметті қызметкері» және Білім және ғылым министрлігінің «Ы. Алтынсарин» төс белгілері, грамоталар және тағы басқа да марапаттар табыс етілді
